Diari Oficial de la Generalitat Valenciana


Sumari del DOGV 9760, del 05-01-2024 (2023/12574)

RESOLUCIÓ de 10 d'octubre de 2023, del director general d'Urbanisme, Paisatge i Avaluació Ambiental, per la qual es formula declaració d'impacte ambiental del Projecte de planta solar fotovoltaica FV Mediterráneo I, de 38,91 MWp, i la seua infraestructura d'evacuació, als termes municipals d'Agost, Monforte del Cid i Alacant. Expedient: (3290739) 142/2023/AIA.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9760

Data del DOGV
:   05-01-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/12035


Data del document
:   10-10-2023

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 10 d'octubre de 2023, del director general d'Urbanisme, Paisatge i Avaluació Ambiental, per la qual es formula declaració d'impacte ambiental del Projecte de planta solar fotovoltaica FV Mediterráneo I, de 38,91 MWp, i la seua infraestructura d'evacuació, als termes municipals d'Agost, Monforte del Cid i Alacant. Expedient: (3290739) 142/2023/AIA. [2023/12523]  
  
«Declaració d'impacte ambiental  
Expedient: (3290739) 142/2023/AIA.  
Projecte: Planta solar fotovoltaica FV Mediterráneo I, de 38,91 MWp, i la seua infraestructura d'evacuació.  
Promotor: Desarrollos Fotovoltaicos Ibéricos 20, SLU.  
Òrgan substantiu: Servei Territorial d'Indústria, Energia i Mines d'Alacant.  
Referència de l'òrgan substantiu: ATALFE/2021/81.  
Localització: termes municipals d'Agost, Monforte del Cid i Alacant (Alacant).  
1. Objecte i descripció del projecte  
L'empresa Desarrollos Fotovoltaicos Ibéricos 20, SLU promou el projecte de construcció i operació de la planta solar fotovoltaica a les parcel·les 19, 21 i 22, del polígon 39, i les parcel·les 4, 14, 98, 99, 100, 132 i 134, del polígon 40, al terme municipal d'Agost, i les parcel·les 16, 17, 18, 23, 67, 68, 69, 70, 73, 79, 84, 96, 118, 119, 9.004, 9.007 i 60.001, del polígon 4, al terme municipal de Monforte del Cid. Quant a l'emplaçament de la infraestructura d'interconnexió subterrània de la planta, es localitza a la parcel·la 19 del polígon 39 i les parcel·les 4, 14, 99, 132 i 9.002, del polígon 40, al terme municipal d'Agost, i a les parcel·les 23, 67, 73, 96, 114, 117, 118, 119, 9004, 9.010, 9.011 i 60.001, del polígon 4, al terme municipal de Monforte del Cid.  
  
Per a complir els condicionants proposats pels òrgans competents en matèria de territori i medi natural, el promotor va presentar modificacions al projecte inicial, l'últim rebut amb data 16 de setembre de 2023 (revisió 01B). Els criteris adoptats per a la modificació del projecte inicial estan referits a respectar les zones d'inundabilitat i els bancals existents a l'interior de la planta. S'eliminen les parcel·les 19, 21 i 22 del polígon 39 i la 60850 del polígon 4 i s'afig la parcel·la 91 al polígon 40 al terme municipal d'Agost. L'àrea de la superfície ocupada associada al perímetre envolupant de tots els equips i infraestructures (perímetre tancat) s'amplia en 1,12 ha. Es disminuïx la potència pic de la planta i el nombre total de mòduls, però s'aconseguix menor afecció mediambiental. No obstant això, es manté la mateixa potència nominal.  
  
Amb esta configuració final, l'àrea cadastral total vinculada a la planta és de 152,25 ha, i l'àrea de la superfície ocupada associada al perímetre envolupant de tots els equips i infraestructures (perímetre barrat) és de 64,94 ha.  
La planta disposarà d'una potència instal·lada de 33,52 MWp i 33,60 MWn. Els mòduls solars s'instal·laran en seguidors solars monofila a un eix integrats en estructures metàl·liques la fonamentació de les quals es desenvoluparà per clavament amb màquina plantaestaques. Els panells es connectaran en sèrie i s'agruparan en inversors de strings per al posterior augment de la tensió des de 0,8 kV fins a 33 kV en els transformadors a instal·lar. El conjunt de tots els inversors estarà limitat, a través d'un PPC independent, a la potència del permís d'accés i connexió de 29,39 MW.  
Els transformadors s'agruparan en línies subterrànies de 33 kV que connectaran l'FV Mediterráneo I amb la subestació elevadora SET Mediterráneo 33/220 kV. Esta subestació se situarà en la parcel·la 84, del polígon 4, de Monforte del Cid, i tindrà una superfície construïda de 110 m².  
L'evacuació de l'energia produïda per la planta es realitzarà de manera conjunta amb altres cinc projectes més que es troben en tramitació en parcel·les circumdants, FV Mediterráneo II (ATALFE/2021/80), FV Mediterráneo III (ATALFE/2021/79), FV Mediterráneo IV (ATALFE/2021/83), FV Mediterráneo V (ATALFE/2021/84) i FV Mediterráneo VI (ATALFE/2021/85). Estes plantes compartiran la SET Mediterráneo 33/220 kV des de la qual s'elevarà la tensió a 220 kV per a evacuar l'energia mitjançant línia aerosubterrània d'evacuació comuna fins a la subestació col·lectora El Palmeral 220 kV (SC El Palmeral), compartida esta per una altra planta, la PSF Lucinala. La subestació col·lectora amb una superfície construïda de 4.423,20 m² estarà situada a la parcel·la 48, del polígon 41, del municipi d'Alacant, al sud del traçat de la A-79.  
Des d'este punt discorrerà una línia aerosubterrània amb punt final en la subestació El Palmeral 220 kV, propietat de Red Eléctrica de España (REE). En este tram de línia de 3 km, a menys de 500 metres de la subestació d'REE, s'implantarà un recinte per a realitzar la mesura fiscal (CM).  
La totalitat de la línia d'evacuació des de la SET Mediterráneo 33/220 kV fins al nus de connexió amb la xarxa de transport estarà dividida en 13 trams amb una longitud total de 20,62 km (11,65 km en subterrani i 8,97 km en aeri i 33 suports) la qual discorrerà pels municipis d'Agost i Alacant. Este traçat de línia correspon a un nou projecte (de data setembre 2023) desenvolupat amb la finalitat d'ajustar el traçat a camins existents, públics o privats, desafectar zones amb pendents superiors al 25 % i evitar diferents elements especificats en els informes pels òrgans competents en matèria de territori i medi natural, respecte al traçat original (línia aèria amb 64 suports en una longitud de 19,03 km, dels quals tan sols 0,35 km al final del seu recorregut eren subterranis).  
  
L'accés a la planta es realitza a través de la carretera de titularitat autonòmica CV-825, concretament des del PK 9 + 690, que connectarà amb camins existents en la zona. L'accés a l'SC El Palmeral es realitzarà mitjançant un vial de nova construcció d'una amplària de 6 metres i 86,78 metres de longitud des de camí existent. Per a l'execució de la planta es preveu un condicionament previ del terreny mitjançant aclarida i desbrossament de la vegetació de les zones previstes per a la instal·lació, compactació del terreny i moviments de terra per al seu anivellament; obertura de rases per al cablejat; creació de vials per a l'accés als diferents punts de la planta, així com el desenvolupament d'una xarxa de drenatge amb la finalitat de canalitzar l'aigua, i així minimitzar el seu impacte. Així mateix, s'instal·larà una tanca perimetral cinegètica i set centres de transformació i SET elevadora de tipus prefabricat. L'edifici de la subestació col·lectora s'executarà in situ amb estructura metàl·lica i bloc de cara vista, solera de formigó remolinat i coberta de teula.  
Finalitzada la vida útil de la planta fotovoltaica, esta serà desmantellada i el terreny serà restaurat, evitant en la mesura del possible el moviment de terres i retirant qualsevol estructura, fonamentació o un altre element permanent.  
2. Tramitació administrativa  
De conformitat amb l'annex VI (part B, epígraf n) de la Llei 21/2013, de 9 de desembre, d'avaluació ambiental, el fraccionament de projectes és el mecanisme artificiós de divisió d'un projecte amb l'objectiu d'evitar l'avaluació d'impacte ambiental ordinària en el cas que les magnituds superen els llindars establits en l'annex I. Les característiques pròpies del present projecte determinen que constituïx, per si mateix, un supòsit d'avaluació ambiental ordinària. El Servei Territorial d'Indústria, Energia i Mines (òrgan substantiu) ha admés a tràmit l'expedient per a la seua autorització, de conformitat amb la legislació autonòmica i en concordança amb l'article 11 de la Llei 21/2013, de 9 de desembre.  
Amb data 15 de setembre de 2023, el Servei Territorial d'Indústria, Energia i Mines d'Alacant va traslladar a este òrgan ambiental la sol·licitud d'avaluació d'impacte ambiental ordinària del projecte ATALFE/2021/81. Esta adjunta la documentació següent:  
  
- Projectes tècnics de la planta solar FV Mediterráneo I (de data gener de 2023), de la SET elevadora Mediterráneo 33/220 kV i línia d'evacuació LAT 220 kV des de l'SET Mediterráneo 33/220 kV fins a ES col·lectora El Palmeral (de dates juny de 2022), de l'ES col·lectora El Palmeral (de data juliol de 2021) i de la línia aerosubterrània ES col·lectora El Palmeral - SE El Palmeral 220 kV REE (de data agost del 2021).  
- Estudi d'impacte ambiental (EsIA) i estudi d'integració paisatgística (EIP) (de data gener de 2023).  
- Documentació complementària: estudi d'inundabilitat (de data desembre del 2021), Pla de desmantellament i autorització de prospecció arqueològica a la planta després de diverses modificacions per canvis en el parcel·lari (de data gener de 2022) i a la línia d'evacuació (de data setembre 2021), entre altres.  
D'acord amb el certificat remés, l'òrgan substantiu va realitzar la informació pública de l'expedient corresponent al projecte presentat mitjançant anunci en el Diari Oficial de la Generalitat Valenciana amb data 24.02.2023. Amb data 30 de març de 2023 es va publicar una correcció d'errades.  
Durant el període d'exposició pública es van presentar al·legacions per part de diverses associacions i particulars, a les quals el promotor va donar resposta dins del termini i en la forma corresponent. Les al·legacions presentades, en general, fan referència al rebuig social generat pels projectes fotovoltaics, en no dur-se a terme de manera controlada, ordenada i consensuada amb el territori. Així mateix, es fa referència a la fragmentació del territori, en trencar la connexió ecològica entre el paisatge protegit de la Serra del Maigmó i la Serra del Sit i el sector septentrional paratge natural municipal de la Serra de les Àguiles i Sant Pasqual. S'incomplixen els criteris definits en els articles 8 i 10 del Decret llei 14/2020, atés que els projectes se situen dins del paisatge de rellevància regional PRR 30 Vinyes d'Alacant i ocupen sòl, unes 10 ha, amb elevada capacitat agrològica (classe B). La planta se situa en zones amb excessiu pendent que afecta bancals existents. Els recintes tancats de la central afecten zones amb el risc d'erosió potencial molt alt (3 ha), en la major part coincidents amb sòl forestal no estratègic PATFOR. Així mateix, els recintes situats al nord-est estan afectats per perillositat geomorfològica segons el PATRICOVA. Els al·legants sol·liciten que es tinguen en compte altres alternatives a la infraestructura d'evacuació, de més de 20 km de longitud (en aeri), atés que la línia elèctrica projectada impacta en el paisatge, travessa dues àrees prioritàries de protecció de l'avifauna contra la col·lisió i l'electrocució i afecta dos corredors de la infraestructura verda regional.  
  
El promotor dona contestació a les al·legacions presentades, i indica que s'han tingut en compte tots estos aspectes i que es realitzaran les modificacions necessàries al projecte original.  
Simultàniament al període d'informació pública, es va formular consulta i petició d'informes per part de l'òrgan substantiu a les administracions públiques afectades amb competències mediambientals i entitats interessades. Entre els informes rebuts es troba l'informe del Servei de Gestió Territorial (SGT), no viable a la instal·lació de la planta solar FV Mediterráneo I i les seues línies d'evacuació, per trobar-se afectat per perillositat d'inundabilitat i per altres criteris territorials de manera significativa i, un informe de la Direcció General de Medi Natural (DGMN), on s'oposa a la instal·lació. La seua oposició es fonamenta principalment en l'existència de bancals amb diferents orientacions i amb pendents superiors al 15 % i l'afecció a terreny forestal (en relació amb els serveis ecosistèmics que aporta). Els dos informes proposen soterrar la línia d'evacuació per camins existents, i així evitar la fragmentació visual i la multiplicitat d'infraestructures.  
  
Amb data 22 de setembre, de conformitat amb l'article 25 del Decret llei 14/2020, este òrgan ambiental realitza requeriment a l'òrgan substantiu per mancar l'expedient, entre altres, de l'informe vinculant d'ordenació del territori i paisatge, que haurà de ser favorable a l'efecte de poder atorgar l'autorització de la instal·lació.  
Amb data 27 de setembre de 2023, el Servei Territorial d'Indústria, Energia i Mines d'Alacant va traslladar a este òrgan ambiental la nova documentació aportada pel promotor amb la finalitat de donar compliment als condicionants reflectits en els informes. Amb la nova documentació s'aporta: Projecte d'execució de la planta FV Mediterráneo I (revisió 01B de data 16.09.2023), memòria justificativa del traçat de la nova línia d'evacuació aerosubterrània LAT 220 kV des de la SET Mediterráneo 33/220 kV fins a l'SE El Palmeral 220 kV REE i nou projecte de l'ES col·lectora El Palmeral; així com nova documentació associada per a la tramitació de l'expedient, com ara memòria justificativa de compliment de criteris específics, pla de desmantellament i restitució del terreny i el seu entorn corregit, noves separates del projecte, cartografia actualitzada, entre altres.  
En este sentit, cal assenyalar que l'ampliació de la parcel·la reflectida en la nova documentació, concretament la parcel·la 91, al polígon 40, del terme municipal d'Agost, haurà de sotmetre's a informació pública, per la qual cosa no serà objecte de la present avaluació ambiental.  
Simultàniament, l'òrgan substantiu sobre la base de la nova documentació envia consultes a organismes i administracions. S'han rebut els informes següents:  
- Amb data 28 de setembre de 2023, el Servei d'Infraestructura Verda i Paisatge (SIVP) emet informe favorable condicionat al fet que es modifique la línia d'evacuació soterrant la major part dels 8,97 km proposats en aeri; que es duguen a terme MIP recollides en l'apartat de consideracions ambientals, i que es corregisca el pla de desmantellament en els termes exposats, entre altres.  
- Amb data 29 de setembre, la Confederació Hidrogràfica del Xúquer (CHX) emet informe sobre el primer projecte presentat on recorda que les obres en zona de policia requeriran d'autorització prèvia i que fora d'eixa zona hauran de ser les administracions competents, autònoma o local, les que determinen la viabilitat de la instal·lació.  
- Amb data 2 d'octubre de 2023, l'Ajuntament d'Agost emet informe en el qual mostra la seua oposició al projecte per l'ocupació de sòls d'elevada capacitat agrològica i la no-conformitat respecte de l'incompliment dels criteris generals de localització establits en el Decret llei 14/2020. També informa de la suspensió de llicències per redacció de modificació puntual per a la zonificació de sòl no urbanitzable per a la implantació d'energies renovables i manifesta un possible fraccionament del projecte respecte als projectes FV Mediterráneo I, III, IV, V i VI a fi d'eludir la tramitació estatal.  
  
- Amb data 6 d'octubre de 2023, l'SGT, emet informe viable condicionat a la planta (projecte revisió 01B) i viable a la línia aerosubterrània.  
- Amb data 4 d'octubre de 2023, el promotor presenta nova versió del projecte (revisió 01C), amb eliminació de parcel·les respecte al projecte original i successives versions.  
- Amb data 6 d'octubre de 2023, la DGMN emet informe on avalua tant la nova proposta de planta (01C) com les al·legacions rebudes al projecte original presentada pel promotor en este òrgan al llarg del procediment. S'establixen una sèrie de nous condicionants relatius a la realització de prospeccions botàniques i faunístiques prèviament a l'execució de les obres.  
3. Anàlisi tècnica de l'expedient. Consideracions ambientals  
La promoció de les energies renovables és un dels objectius de la política energètica de la Unió Europea, ja que la seua utilització constituïx una part important del paquet de mesures necessàries per a reduir les emissions de gasos d'efecte d'hivernacle i per a complir l'Acord de París i el marc de la Unió en matèria de clima i energia per a 2030.  
  
El Pla nacional integrat d'energia i clima (PNIEC) 2021-2030, en coherència amb les estratègies de la Llei 7/2021, de 20 de maig, de canvi climàtic i transició energètica, perseguix aconseguir que Espanya, en 2050, tinga la neutralitat climàtica, en coherència amb els objectius de la Unió Europea, i la transició cap a un sistema elèctric descarbonitzat, la qual cosa implica una incorporació important i sostinguda de fonts renovables.  
El Pla d'energia sostenible de la Comunitat Valenciana 2020 i l'Estratègia valenciana de canvi climàtic i energia 2030 de la Generalitat recullen els objectius i les estratègies de la Unió Europea i de l'Estat espanyol, i plantegen com a objectiu aconseguir 2.500 MW de potència instal·lada en centrals fotovoltaiques l'any 2030.  
En l'actualitat, la potència instal·lada a la Comunitat Valenciana està lluny de complir estos objectius (se situa per davall dels 500 MW), per la qual cosa la implantació de plantes solars, amb les degudes mesures de mitigació de l'afecció ambiental que puguen comportar, és una prioritat en el context energètic, per al compliment dels objectius de descarbonització, reducció d'emissions de gasos d'efecte d'hivernacle i mitigació del canvi climàtic, diversificació de les fonts de subministrament, foment de la seguretat del proveïment energètic i disminució de la dependència energètica d'altres territoris.  
Anàlisi d'alternatives  
En l'estudi d'impacte ambiental s'analitzen quatre alternatives quant a la ubicació del projecte, incloent-hi l'alternativa zero (no execució del projecte), i es descriu únicament l'alternativa seleccionada. Es descarta l'alternativa zero a causa del no aprofitament de fonts d'energia renovables necessàries per a la disminució de gasos d'efecte d'hivernacle i la consecució dels objectius estatals i europeus de transició ecològica cap a energies netes. S'analitzen la resta de les alternatives tenint en compte consideracions intrínseques del projecte i mediambientals i finalment se selecciona l'alternativa 3 per implicar menors afeccions ambientals i paisatgístiques que la resta, fonamentalment quant a l'ocupació de sòl forestal, distància a recursos paisatgístics d'interés i sinergies amb altres activitats de l'entorn.  
  
La planta solar fotovoltaica se situarà als termes municipals de Monforte del Cid i Agost, a l'interior de la província d'Alacant. Cal destacar que es troba en una zona agrícola situada al nord de la línia ferroviària d'alta velocitat Madrid-Alacant, en una vall entre les muntanyes del Maigmó (nord) i el paratge natural municipal denominat Serra de les Àguiles (sud).  
Consultat el visor cartogràfic de la Comunitat Valenciana, l'alternativa seleccionada es localitza sobre sòl qualificat com a sòl no urbanitzable comú rural forestal (ZRC-FO) tant en el PGOU de Monforte del Cid com en les normes subsidiàries d'Agost.  
La línia d'evacuació de 220 kV discorre pels termes d'Agost i Alacant. Gran part del recorregut transcorre per sòl no urbanitzable comú forestal, no obstant això, amb la nova proposta de traçat amb soterrament en la seua major part per camins existents s'evita l'obertura de nous accessos i es minimitza, així, l'impacte generat.  
Afeccions a espais protegits  
La planta solar fotovoltaica es localitza fora de l'àmbit d'espais naturals protegits i espais protegits de la Xarxa Natura 2000, sent els més pròxims la ZEPA de Maigmó i serres de la Foia de Castalla situada a 5 km i el paratge natural municipal de la Serra de les Àguiles i Sant Pasqual, a uns 2,7 km.  
La planta FV Mediterráneo I no està situada en hàbitats catalogats protegits. No obstant això, d'acord amb l'informe de la DGMN, al llarg del traçat de la línia d'evacuació, segons el visor de l'IDEV, a escala 1.50.000 es detecta la presència de l'hàbitat 1520\* Vegetació gipsícola ibèrica (Gypsophiletalia) inclòs com a hàbitat protegit de l'annex IV del Decret 70/2009, de 22 de maig, del Consell, pel qual es crea i regula el Catàleg valencià d'espècies de flora amenaçades i es regulen mesures addicionals de conservació.  
Flora i fauna  
La planta solar fotovoltaica es troba en un entorn climàtic semiàrid, amb escassa productivitat bioclimàtica i gran dificultat per a la proliferació de boscos estables o formacions vegetals de menor alçària. Es tracta d'una zona la pluviometria i les característiques del sòl de la qual suposen que la pèrdua irreversible de formacions vegetals siga molt difícilment reparable. El projecte preveu el desbrossament i eliminació de les espècies vegetals durant la fase d'execució, així com una adaptació orogràfica de les zones amb pendents més elevats per a la col·locació dels seguidors solars. Sobre este tema, l'informe de medi natural assenyala que no podrà realitzar-se cap alteració geomorfològica del terreny, ni lleus moviments de terra per a la instal·lació dels seguidors i s'hauran de respectar tots els bancals. El tractament del matoll existent no comportarà que siga arrancat, perquè continue realitzant la seua funció de subjecció del sòl i frene l'erosió.  
D'acord amb l'EsIA, entre la vegetació existent en l'àmbit destaca la presència de cultius de vinya i espècies no cultivades de tipus arbori i arbustiu entre les quals destaquen: pi blanc, garroferes, romer, espart, ginebres, llentiscle, estepes, mimoses, canyes, etc. L'informe de la DGMN, partix de la superfície on se situa la planta i diferents trams de la línia d'evacuació es localitzen en sòl forestal segons el Pla d'acció territorial forestal de la Comunitat Valenciana amb presència majoritària de matolls i pasturatges amb arbres dispersos.  
  
El promotor planteja mesures compensatòries enfocades a la preservació dels terrenys forestals com la reforestació d'una superfície similar a l'afectada amb espècies associades a matoll o herbassar xerotermòfil mediterrani (arços, barrelles o cards, entre altres) o l'abalisament d'exemplars arboris i espècies protegides sota qualsevol tipus d'instrument de conservació. En tot cas, l'aplicació d'estes mesures haurà de realitzar-se sota la supervisió de l'autoritat competent de manera que s'assegure l'eficàcia de les mesures plantejades.  
  
No es preveu cap afecció de la planta solar fotovoltaica sobre arbres monumentals ni sobre espècies de flora protegida. No obstant això, segons l'informe de la DGMN, s'observa en la zona presència de Limonium thiniense, espècie vigilada de conformitat amb l'annex III del Decret 70/2009, de 22 de maig. S'haurà de seguir el que s'establix en els articles 13 i 14 relatiu a la protecció d'este tàxon i a l'alçament excepcional de les prohibicions. De manera prèvia a l'inici de les obres, es realitzarà una prospecció botànica amb la finalitat d'identificar individus assistents d'este tàxon per a preservar-los i protegir-los de l'obra o, en cas de translocació, informar el Servei de Vida Silvestre.  
L'EsIA (apartat 7.2) valora el potencial risc d'incendi forestal i conclou que, a causa de la presència de parcel·les amb vegetació arbustiva i subarbustiva en un entorn d'alta vulnerabilitat i perillositat, hi ha zones puntuals amb alt risc, i es prendran mesures correctores i preventives en el transcurs de les obres i el disseny de la instal·lació encaminades a la reducció de risc d'incendi. En qualsevol cas, s'haurà de complir el que es disposa en el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els seus voltants, annex IX del Decret 91/2023, de 22 de juny, del Consell, pel qual s'aprova el reglament de la Llei 3/1993, de 9 de desembre, forestal de la Comunitat Valenciana. Finalitzades les obres, es procedirà a la neteja de la zona i la reposició de les afeccions generades.  
  
El promotor ha presentat un estudi de fauna conjunt de les FV Mediterrània I - VI realitzat a partir de mostrejos de caracterització in situ en l'àmbit d'actuació amb la finalitat de conéixer la distribució d'aus rapaces, estepàries i altres grups de fauna (mamífers, rèptils i amfibis). Destacar la presència tant d'aus estepàries, algunes d'estes inventariades en instruments de protecció de fauna com el torlit (Burhinus oedicnemus) o el cavallet (Caracias garrulus), així com aus rapaces com l'àguila cuabarrada (Aquila fasciata) i l'arpella de marjal (Circus aeruginosus), els dos en perill d'extinció de conformitat amb l'Ordre 2/2022, de 16 de febrer, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'actualitzen les llistes valencianes d'espècies protegides de flora i fauna. Així mateix, cal destacar la presència de nius d'àguila real, xoriguers, falcons, mussols, quiròpters i aus aquàtiques (xatracs, corriols i corbs de mar, entre altres).  
En eixe sentit, l'últim informe de la DGMN assenyala la presència de dues espècies incloses en les llistes d'espècies silvestres en règim de protecció especial (LESPRE): el torlit (Burhinus oedicnemus) i l'àguila real (Aquila chrysaetos). S'haurà de considerar una parada biològica d'abril a juny, el manteniment dels cultius existents en les zones lliures de panells solars i un adequat manteniment de la vegetació existent, en nom de la protecció d'estes espècies.  
  
Addicionalment, pel fet que el projecte es troba en un hàbitat potencial de l'espècie cuaenlairat rogenc, s'exclourà l'àrea compresa en els 500 m de radi de la seua zona de nidificació (la DGMN, en el seu informe identifica dos nius). A més, en la resta de parcel·les no excloses s'haurà de realitzar abans de l'inici de les obres i en una època marcada per l'autoritat competent, un estudi específic per a descartar la seua presència. En cas que s'observe algun exemplar, es comunicarà a l'autoritat competent perquè l'avalue i estime mesures oportunes.  
D'acord amb l'estudi de fauna aportat, després de l'aplicació de mesures correctores i compensatòries, els impactes ocasionats sobre la fauna es minimitzaran. Entre eixes mesures destaquen: el soterrament parcial de la línia elèctrica d'evacuació; el manteniment de la coberta vegetal davall de les plaques solars sempre que no afecte el rendiment de la instal·lació; la no-utilització de productes fitosanitaris; la implementació de programes de seguiment per a determinades espècies d'avifauna, i la instal·lació d'una tanca permeable a la fauna, salvaocells i caixes niu. En tot cas, s'aplicaran mesures perquè l'estructura edàfica del sòl es mantinga i així fer possible la infiltració d'aigua i la proliferació d'espècies vegetatives i faunístiques.  
  
La línia d'evacuació es troba inclosa en l'àrea prioritària inclosa en l'annex I de la Resolució de 15 d'octubre de 2010, del conseller de Medi Ambient, Aigua, Urbanisme i Habitatge i vicepresident tercer del Consell, per la qual s'establixen les zones de protecció de l'avifauna contra la col·lisió i electrocució, i s'ordenen mesures per a la reducció de mortalitat d'aus en línies elèctriques d'alta tensió.  
  
L'estudi d'impacte ambiental preveu esta circumstància en proposar-se mesures de protecció contra la col·lisió i electrocució de conformitat amb els articles 6 i 7 del Reial decret 1432/2008, de 29 d'agost, com la implantació de salvaocells o senyalitzadors visuals de materials opacs i disposats cada 20 metres, i mesures per a evitar l'electrocució d'aus en la línia elèctrica.  
Segons la Resolució del 31 d'agost de 2020, del director general del Medi Natural i Avaluació Ambiental, Monforte del Cid i Agost es troben en la llista de municipis afectats per sobrepoblació de conills, per la qual cosa no s'implantaran mesures que afavorisquen el seu desenvolupament en l'àmbit projectat.  
Sòls i residus  
La implantació de la planta es realitza en parcel·les que presenten baixa i elevada capacitat agrològica d'acord amb el visor cartogràfic de la GVA. En eixe sentit, l'SGT determina que la superfície de sòls d'alta capacitat agrològica és poc significativa, en relació amb la superfície ocupada en baixa capacitat agrològica per la resta de la planta.  
La zona presenta fonamentalment vulnerabilitat baixa d'aqüífers i una permeabilitat del sòl baixa, alta i molt alta la qual es troba en una àrea classificada com a millorar per a la recàrrega estratègica d'aqüífers.  
  
L'execució de la línia d'evacuació comprén el condicionament previ del terreny mitjançant aclarida, desbrossament i obertura de rases per al cablejat; excavació de la fonamentació per a les torres elèctriques, muntatge de les torres elèctriques metàl·liques i l'estesa del cablejat.  
De conformitat amb els informes emesos per la DGMN, la majoria de la planta se situa sobre terrenys amb erosió potencial alta-moderada amb presència d'abancalaments. Els bancals aguanten el sòl i regulen l'escolament, i són una part essencial en el suport del sòl. L'afecció a estos no és acceptable, i la seua protecció és de gran rellevància, atés que la planta es troba sobre una zona de clima semiàrid i molt vulnerable davant de qualsevol desestabilització, per la qual cosa considera que hauran de respectar-se els abancalaments. No obstant això, s'ha consultat el visor cartogràfic de l'IDEV, en concret, la sèrie temàtica de la COPUT, i la planta està situada sobre una zona amb erosió potencial baixa i molt baixa i d'escàs pendent, excepte una àrea al sud del recinte situat al sud de la parcel·la 16, del polígon 4, que té una erosió potencial molt alta (>100 t/ha/any).  
Com a mesures preventives i correctores per a evitar una afecció significativa sobre el sòl, l'EsIA preveu, entre altres, la utilització de camins existents i evitar l'obertura de nous vials; minimització del moviment de terres, així com la reutilització dels sobrants en la mateixa obra o emplaçaments pròxims; delimitació de zones específiques per al moviment de maquinària, evitant una excessiva compactació del terreny; impermeabilització de les zones destinades al manteniment de la maquinària; emmagatzematge dels residus generats segons la seua naturalesa i apilament en un lloc destinat a esta finalitat, i vigilància i seguiment del correcte emmagatzematge i gestió dels residus. Així mateix, es preveu que la disposició de les plaques solars acompanyarà les corbes de nivell i la fixació al terreny de la seua estructura suport es realitzarà mitjançant clavament, la qual cosa minimitzarà el moviment de terres i segellament del terreny.  
La generació de residus té major entitat en la fase de construcció. Els residus generats en esta fase seran entregats a gestor autoritzat, i seran gestionats d'acord amb la normativa aplicable, especialment els perillosos.  
La regeneració de l'espai, una vegada desmantellada la instal·lació i retirats tots els residus generats, haurà de respectar la forma i l'aspecte originals del terreny i els usos actuals, i facilitar la integració paisatgística de les zones ocupades i la revegetació amb espècies autòctones. L'EsIA inclou un pla de restitució i millora del sòl agrícola en tot l'àmbit afectat per la instal·lació que preveu: subsolar i restituir el sòl vegetal, millores edàfiques i adobaments.  
Règim hidràulic  
El corredor fluvial més pròxim (Rambla de Pepió) es troba a uns 5 km de la planta. Al nord de les parcel·les en estudi es troben diversos barrancs procedents de Llomes del Sit, i algun d'estos passen per la planta solar. L'informe de la CHX, de data 26 de setembre de 2023, remarca que diverses de les instal·lacions podrien suposar ocupació de la zona de policia de llits públics, per la qual cosa resulta preceptiu (abans de l'execució de les obres) obtindre l'autorització d'ocupació d'estes per part de l'organisme de conca.  
Addicionalment, la línia elèctrica d'evacuació creua la Rambla de l'Alabastre, Rambla del Derramador i altres sense nom, per la qual cosa prèviament a la seua execució haurà de sol·licitar-se autorització a este organisme i complir el que s'establix en l'article 127 del Reglament del domini públic hidràulic. En el cas d'encreuaments subterranis, s'haurà de respectar una distància d'un metre entre la generatriu superior de la conducció (o tub de protecció, si és el cas), i el llit del riu.  
Segons l'informe de l'SGT, de data 5 d'octubre de 2023, vista la valoració del risc d'inundabilitat basada en el mapa de calats per a diferents períodes de retorn, la planta es considera viable condicionada al fet que han de quedar lliures de mòduls els recintes situats més al nord-est de la planta representats gràficament en la figura número 4 d'este informe. En relació amb la línia d'evacuació, es considera viable en haver reduït el tram aeri del projecte original (avaluat en el primer informe) i haver justificat el promotor tots els trams aeris proposats necessaris per creuaments amb infraestructures viàries i amb encreuaments amb fluxos d'aigua.  
Contaminació atmosfèrica  
Segons l'EsIA, es preveu afecció sobre l'atmosfera durant la fase de construcció per l'emissió de gasos, pols, sorolls i vibracions a causa principalment del trànsit de la maquinària intervinent i al moviment de terres. A fi de minimitzar este impacte es proposen mesures correctores com ara la limitació de la velocitat dels vehicles; reg de vials; aplicació de mesures de protecció en les zones d'emmagatzematge de materials pulverulents; inspeccions relatives al manteniment de la maquinària, i control del soroll que garantisca el compliment dels nivells sonors permesos legalment.  
Durant la fase de funcionament no es preveu un impacte significatiu sobre l'atmosfera. No obstant això, com a mesura correctora es proposa la realització de controls de nivells de soroll i camps electromagnètics generats pel funcionament de les instal·lacions. L'EsIA no especifica si existirà il·luminació exterior en la instal·lació. Si n'hi ha, s'haurà d'adequar per a mantindre les condicions naturals i minimitzar la incidència fora del perímetre tancat. L'enllumenat exterior anirà dirigit cap al sòl, utilitzant un disseny que projecte la llum per davall del pla horitzontal.  
Patrimoni cultural  
Consten en l'expedient autoritzacions pel Servei Territorial de Cultura d'Alacant per a la prospecció arqueològica tant de la planta (de data 9 de març de 2023, expedient A-2021-0648) com de la línia d'evacuació de 220 kV entre la subestació SET Mediterránio fins a la subestació col·lectora El Palmeral 220 kV (de data 17 d'agost de 2023, expedient A-2021-0662). El promotor ha elaborat un estudi d'impacte patrimonial de la planta FV Mediterráneo I (de data juliol 2023), basat en el desenvolupament de la prospecció arqueològica finalitzada el 15 de juny de 2023.  
S'han localitzat béns patrimonials (4 BIC i 5 BRL), tots a una distància entre 3,5 km i 6,5 km de la planta, superior al límit de 500 m que establix el Decret llei 14/2020. Quant als jaciments arqueològics, es localitzen en l'àrea d'actuació el jaciment Gil Martínez, a la parcel·la 134, del polígon 40 (Agost), i el denominat Corral de la Lloma del Pouet, a la parcel·la 16, del polígon 4 (Monforte del Cid). Les seues característiques i mesures correctores es detallen en l'estudi.  
Addicionalment, s'han trobat elements de naturalesa etnològica: una casa cova denominada Cova de Gans; una casa relacionada amb l'explotació agrària denominada Casa del Pouet; associada a esta, una bassa d'emmagatzematge d'aigua per a les explotacions agrícoles anomenada Bassa del Pouet; un sistema de captació aigües pluvials del tossal de Gil Martínez; un sistema tradicional de recollida d'aigües associat a la Cova de Gans i una fita de terme que determina la divisòria entre els termes municipals d'Agost i Monforte del Cid.  
Serà necessari establir un marge de seguretat de 50 m de distància mínima als jaciments arqueològics i etnològics identificats. Es realitzarà un seguiment arqueològic dels moviments de terres previstos en l'àmbit de 200 metres, evitant la seua afecció directa o indirecta, llevat que l'informe definitiu en matèria de patrimoni adopte mesures menys restrictives sobre estos.  
Davant l'aparició de restes arqueològiques i etnològiques durant el transcurs de l'execució de les obres serà aplicable el que es disposa en l'article 63 del text consolidat de la Llei 4/1998, d'11 de juny, de la Generalitat Valenciana, del patrimoni cultural valencià, a l'efecte de les actuacions arqueològiques en obres ja iniciades, en els termes preceptuats en els articles 64 i 65 de la mateixa llei.  
No consta entre la documentació aportada pronunciament de l'organisme competent en matèria de patrimoni cultural.  
Quant a vies pecuàries, s'ha consultat el visor cartogràfic de la Comunitat Valenciana i la línia d'evacuació en el seu traçat subterrani travessa les vies pecuàries assagador del Palau i l'assagador de Verduna i el tram aeri creua l'assagador del Desert i el barranc de l'Infern. S'hauran de complir les prescripcions del capítol II de la Llei 3/2014, d'11 de juliol, de la Generalitat, de vies pecuàries de la Comunitat Valenciana, respectar la prioritat de pas de les persones i bestiar, i evitar la desviació o interrupció prolongada de la marxa. Addicionalment, al seu pas pel terme municipal d'Alacant, la línia subterrània creua la senda GR-125, Senda del Poeta.  
Paisatge  
Quant a l'afecció sobre el paisatge, tant la fase de construcció de la instal·lació com d'explotació, suposaran un impacte negatiu sobre el territori, el paisatge i la infraestructura verda. El promotor ha elaborat un estudi d'integració paisatgística on valora de forma individualitzada l'afecció del projecte, proposa mesures genèriques i una mesura específica. Així mateix, recull un pla de participació pública i una enquesta de valoració paisatgística, però no es justifica ni la seua realització ni els seus resultats.  
En l'àmbit territorial on s'ha projectat l'FV Mediterráneo I han sigut avaluades altres plantes fotovoltaiques i s'ha generat un efecte acumulatiu sobre el Paisatge de Rellevància Regional (PRR 30 Vinyes d'Alacant) així com un efecte barrera entre els paisatges incorporats al PRR i una saturació de la unitat de paisatge visual. Per a no fraccionar la continuïtat del territori rural i amb la finalitat de mantindre el caràcter i les condicions de visibilitat dels paisatges de major valor, el SIVP en el seu informe conclou que s'ha de mantindre lliure de plantes fotovoltaiques la planícia agrícola al nord de la Serra de les Àguiles fins al Camí de Sant Vicent.  
Respecte a la infraestructura verda (IV), la planta es disposa sobre el PRR 30 Vinyes d'Alacant, no obstant això, l'actuació es considera compatible. Quant al paisatge, analitzat l'EIP (de data agost de 2023) elaborat pel promotor, l'SIVP en el seu informe constata que no s'ha estimat fins on és visible la planta i s'ha d'analitzar la visibilitat per al conjunt (percebuts com una unitat) dels diferents recintes, que conformen la instal·lació. De la mateixa manera, s'ha de representar la conca visual de la línia d'evacuació tenint en compte els elements que se signifiquen en el paisatge (suports i estructures metàl·liques).  
La línia d'evacuació en el seu recorregut fins a la SE El Palmeral 220 kV alterna trams aeris i subterranis. El tram aeri, amb 37 suports, tindrà afecció en el paisatge. El promotor acredita la seua necessitat per a salvar diferents infraestructures de transports (viàries i ferroviàries), prolonga la longitud dels trams aeris i ho fonamenta en la inexistència de camins on poder-la soterrar. L'SIVP condiciona el seu informe a la modificació de la línia d'evacuació. S'haurà de reestudiar el traçat i soterrar la major part de la línia aèria entre els suports 2-7, 8-24 i 27-29, i soterrar la totalitat de la línia entre els suports 34-35 i 36-37.  
  
Així mateix, l'SIVP emet informe favorable condicionat a l'execució de les següents mesures d'integració paisatgística:  
- En relació amb la MIP específica recollida en l'EIP, no es realitzarà una única filera com es representa gràficament en el seu document, sinó diverses fileres seguint el marc de plantació de l'espècie seleccionada.  
- En el recinte situat més al nord s'eliminaran els panells dispersos entre els dos camins existents d'acord amb el plànol presentat.  
- Modificació de la tanca, mantenint fora dels recintes les diferents parcel·les de vinyes representades gràficament en els plànols amb la finalitat de configurar amb les parcel·les confrontants una unitat paisatgística del cultiu característic del PRR 30.  
- Amb la finalitat de potenciar el paisatge vitivinícola una vegada finalitzada l'obra, a la parcel·la 79 del polígon 4 on es preveu l'apilament temporal durant l'obra s'haurà de plantar vinya.  
- Generació d'un espai de transició amb el recorregut escènic del PR-CV-342. La distància està representada gràficament en el plànol d'este informe.  
- El projecte preveu la divisió de la parcel·la 14, del polígon 40, en dos recintes tancats, en discórrer part del traçat d'una línia aèria existent. Haurà de realitzar-se un únic recinte de tanca.  
- Executar els elements auxiliars i els vials interiors amb acabats de color similar a l'entorn.  
Efectes sinèrgics  
El projecte inclou estudi dels efectes sinèrgics de les plantes solars fotovoltaiques Mediterráneo I-VI, a l'entorn de 5 km del conjunt d'estes i la infraestructura comuna d'evacuació. En l'àmbit d'estudi de les centrals fotovoltaiques estan en funcionament, autoritzades o en tràmit 38 plantes.  
Entre les autoritzades (6) i les que es troben en funcionament (1) es preveu una ocupació de l'àmbit de 129 ha. Les plantes PF Mediterráneo I a VI sumen una ocupació de 398 ha, i les restants 24 en tramitació suposen en conjunt una ocupació de 662 ha en els termes municipals de Monforte del Cid i Agost. Un total de 1.190 ha en l'àmbit de 5 km estudiat, un 3,20 % de la zona. En relació amb el conjunt de plantes fotovoltaiques denominades Mediterráneo, la configuració final resultarà en una afecció territorial menor a la inicialment considerada, en establir-se en totes estes condicions de limitació de l'ocupació.  
  
En l'anàlisi de sinergies presentada es conclou que no hi ha impactes de caràcter sever o crític, i únicament es requerixen mesures preventives, correctores o compensatòries, com és el cas de l'afecció als hàbitats d'interés comunitari prioritari, mesures contra la col·lisió d'avifauna. Amb caràcter general, es consideren bones les mesures exposades en l'EsIA.  
Segons les estimacions de l'Ajuntament d'Agost, l'acumulació de projectes comporta una ocupació territorial de fins a 450 ha d'SNUC, entorn a l'11 % del total d'SNUC del municipi, de les quals segons estima el mateix ajuntament 130 ha són d'alt valor agrològic.  
La proximitat entre eixos projectes (separats per uns centenars de metres o fins i tot en parcel·les confrontants) genera un efecte acumulatiu global, apreciant-se com una única planta fotovoltaica, la qual cosa fa que el paisatge característic identificat en el PRR quede desvirtuat per la transformació i desaparició de part d'este paisatge.  
Tal com s'indica en l'Informe de l'SIVP, amb la finalitat de mantindre el caràcter i les condicions de visibilitat dels paisatges de major valor, tal com estipula l'article 8.c.1 del TRLOTUP, s'ha de mantindre lliure de plantes la planícia agrícola al nord de l'accident topogràfic de la Serra de les Àguiles fins al camí de Sant Vicent.  
Riscos i vulnerabilitat  
L'EsIA inclou una descripció dels efectes adversos del projecte en el medi ambient a conseqüència de la vulnerabilitat del projecte davant accidents greus i/o catàstrofes rellevants. Per a això, s'analitzen una sèrie de processos d'incidència en la vulnerabilitat com ara: risc sísmic, incendis forestals, despreniments, erosió, inundacions, capacitat agrícola d'ús del sòl, residus o emissions perilloses i accidents de mercaderies perilloses.  
Esta anàlisi determina que hi ha zones puntuals de la instal·lació amb risc alt d'incendi forestal, per la presència de vegetació arbustiva i subarbustiva en un entorn d'alta vulnerabilitat i perillositat. S'aplicaran mesures preventives durant l'execució dels treballs i les obres de manera reglamentària, així com un sistema integrat de gestió d'incendis forestals.  
En relació amb el risc d'inundació, s'aplicaran els preceptes de l'estudi d'inundabilitat validat per l'òrgan competent, risc que es considera escàs, i, quant a l'erosionabilitat del sòl, es considera un risc tolerable després de l'aplicació de mesures com la conservació de la vegetació en zones aptes sota els seguidors solars o la minimització de la remoció de sòl.  
Quant al risc de lliscament i despreniment, es determina una molt baixa vulnerabilitat i exposició davant este risc, amb l'excepció de la franja coincident amb els talussos de la infraestructura ferroviària en la zona septentrional que presenta un risc superior.  
Addicionalment, se cita que Monforte del Cid es troba dins de la llista de municipis amb risc alt d'accidents de mercaderies perilloses per carretera i ferrocarril. Este risc fa estricta referència a l'existència d'usos residencials en una banda de 500 metres de les vies incloses en l'esmentat apartat 4.3 del Pla especial davant el risc d'accidents de mercaderies perilloses per carretera o ferrocarril de la Comunitat Valenciana, aspecte que no es dona en la localització del projecte.  
Pla de vigilància ambiental  
El Pla de vigilància ambiental proposa la implantació d'un pla de seguiment en el qual es comprove que les obres es realitzen d'acord amb el projecte i que assegure el compliment de la normativa ambiental, així com les mesures preventives, correctores i els requisits establits en l'EsIA i en la DIA. Addicionalment, la informació recollida en el programa es plasmarà en informes periòdics (informes d'estat, de control de residus i abocaments d'oli, etc.) i extraordinaris puntuals en cas de successos excepcionals tant en la fase d'implantació com en la de funcionament. Es recull el pressupost en el projecte per al PVA.  
  
4. Consideracions jurídiques  
El projecte constituïx un supòsit d'avaluació d'impacte ambiental ordinària, d'acord amb l'article 7.1.a de la Llei 21/2013, de 9 de desembre, en concordança amb l'annex I (grup 3.g).  
L'expedient ha observat els tràmits previstos en la secció 1a, capítol II, del títol 2, de la Llei 21/2013, de 9 de desembre, d'avaluació ambiental, i en les altres disposicions que li són aplicables.  
De conformitat amb l'article 10 del Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries, i les seues atribucions, s'assignen a la Conselleria de Medi Ambient, Aigua, Infraestructures i Territori les competències en matèria de medi ambient, caça, recursos hídrics, benestar animal, urbanisme i vertebració del territori, obres públiques, i transports, ports i aeroports.  
L'article 9.1 del Decret 147/2023, de 5 de setembre, del Consell, d'aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d'Urbanisme, Paisatge i Avaluació Ambiental la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.  
  
Per tot el que antecedix, a proposta del Servei d'Avaluació d'Impacte Ambiental, fent ús de les atribucions que tinc resolc:  
  
Primer  
Formular la present declaració d'impacte ambiental i considerar acceptable el projecte de planta solar fotovoltaica FV Mediterráneo I, de 33,52 MWp, subestacions de transformació i línia d'evacuació promogut per Desarrollos Fotovoltaicos Ibéricos 20, SLU, als termes municipals d'Agost, Monforte del Cid i Alacant (Alacant), en la qual s'establixen les condicions ambientals, incloent-hi les mesures preventives, correctores i compensatòries, que resulten de l'avaluació ambiental practicada i que s'exposen tot seguit, en les quals s'ha de desenvolupar el projecte per a l'adequada protecció del medi ambient i els recursos naturals, sense perjudici de l'obtenció prèvia de les autoritzacions sectorials que li siguen aplicables. L'abast d'esta resolució es referix a les parcel·les reflectides en l'anunci d'informació pública del projecte realitzat en el Diari Oficial de la Generalitat Valenciana, número 9541, de data 24.02.2023 i la correcció d'errades en el Diari Oficial de la Generalitat Valenciana, número 9565, de data 30.03.2023.  
Atesos els antecedents i els fonaments de dret exposats, es resolen les condicions del projecte i les mesures preventives, correctores i compensatòries dels efectes adversos sobre el medi ambient, les quals s'establixen en els termes següents:  
i) Condicions generals  
(1) Per a complir els condicionants proposats pels òrgans competents en matèria de territori i paisatge, no s'han d'instal·lar panells fotovoltaics ni cap element de la infraestructura d'evacuació aèria en els recintes indicats en els corresponents informes (que es concreten en les imatges i figura 4, referenciades en estos informes). Així mateix, d'acord amb el criteri exposat per l'òrgan competent en medi natural, en l'àrea compresa en un radi de 500 metres de nidificació de l'espècie cuaenlairat rojós (Cercotrichas galactotes), no s'han de localitzar panells fotovoltaics (el centre d'este radi queda determinat en la figura 2 de l'informe emés el 6 d'octubre de 2023 per l'esmentat òrgan, les coordenades del qual no s'inclouen en la present resolució per a preservar a la integritat de l'espècie).  
(2) El promotor ha de complir totes les mesures preventives i correctores previstes en l'EsIA, el projecte tècnic i l'altra documentació que consta en l'expedient i les acceptades després de la informació pública, o contingudes en la informació complementària aportada a l'expedient, mentre no contradiguen el que s'establix en esta resolució.  
(3) Es recorda el compliment de tota la legislació rellevant que li siga aplicable, i que afecte els elements del medi recollits en la present resolució.  
(4) En els termes previstos en l'article 43 de la Llei 21/2013, de 9 de desembre, la present declaració d'impacte ambiental perdrà la seua vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A este efecte, el promotor notificarà a l'òrgan ambiental el començament de les obres.  
ii) Condicions relatives a mesures preventives, correctores i compensatòries per als impactes més significatius.  
(5) S'haurà d'incorporar al disseny del projecte el condicionat i les mesures correctores establides en l'informe emés pel Servei d'Infraestructura Verda i Paisatge que s'exposen en el cos de la present declaració, així com les indicades respecte del pla de desmantellament. Estes mesures i condicions s'hauran d'incorporar al projecte d'execució en la memòria, plans i pressupost, per a la seua execució real i efectiva i verificades en fases posteriors de la tramitació per l'òrgan substantiu, prèviament a l'autorització d'explotació.  
  
(6) Per a reduir l'erosió hídrica de la pluja i mantindre l'estrat en condicions adequades per a una bona infiltració, s'ha de respectar la topografia dels bancals existents, segellar la menor superfície de terreny possible, mantindre la vegetació existent en les zones no ocupades pels mòduls i plantar vegetació anàloga a l'existent amb inclusió d'espècies arbustives i arbòries, sense ús d'herbicides. S'aplicaran mesures correctores per a evitar l'erosió dels sòls nus.  
  
(7) Cal respectar la zona de flux preferent dels barrancs presents al voltant de l'àmbit del projecte i, si és el cas, s'ha d'obtindre, abans de l'execució de l'obra, la preceptiva autorització de la Confederació Hidrogràfica del Xúquer per l'ocupació de les seues zones de policia, de conformitat amb l'article 9.d del Reglament del domini públic hidràulic.  
  
(8) La disposició de les estructures fotovoltaiques haurà de respectar les condicions topogràfiques de les parcel·les de manera que la planta s'adapte als pendents del terreny i així minimitzar el moviment de terres, respectant una superfície amb abancalaments d'acord amb el paisatge agrícola preexistent.  
(9) Atesa la presència de sòl forestal ordinari en l'àmbit d'actuació, durant les obres i l'explotació s'ha de complir el que es disposa en el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els seus voltants, annex IX del Decret 91/2023, de 22 de juny, del Consell, pel qual s'aprova el reglament de la Llei 3/1993, de 9 de desembre, forestal de la Comunitat Valenciana. Finalitzades les obres, es netejarà la zona i es reposaran les afeccions generades.  
  
(10) S'han de mantindre els peus arboris de més de 2 metres d'alçària existents dins del perímetre de la instal·lació on no s'instal·len plaques.  
(11) Per a poder compensar les pèrdues en la qualitat/quantitat de l'hàbitat d'espai vital de l'àguila real, s'hauran de mantindre els cultius existents en totes aquelles zones possibles de les parcel·les cadastrals que no s'utilitzen per a la disposició dels panells solars, a més d'adquirir o arrendar parcel·les que es troben abandonades i/o degradades perquè siguen netejades de rebutjos i es mantinga la vegetació existent. Esta esmena d'afeccions s'ha de realitzar en una proporció d'almenys el 25 % de la superfície afectada per la planta.  
(12) Els suports de la LAAT 220 kV s'hauran d'implantar fora de les zones de flux preferent, preservant les zones de drenatge natural lliure d'obstacles i donant compliment a les prescripcions de l'article 21 de la normativa del PATRICOVA.  
(13) Els treballs de manteniment de la vegetació forestal en el corredor de la línia aèria d'evacuació es realitzaran d'acord amb el que s'establix en el Decret 150/2010, de 24 de setembre, pel qual s'aprova la Instrucció tècnica IT-MVLAT per al tractament de la vegetació en la zona de protecció de les línies elèctriques aèries d'alta tensió amb conductors nus al seu pas per terrenys forestals.  
(14) Atés que s'han identificat jaciments arqueològics i etnològics en l'àrea del projecte, s'adaptaran les mesures preventives previstes en la part expositiva de la present resolució. En tot cas, s'haurà d'obtindre informe de l'òrgan competent en matèria de patrimoni cultural, al qual s'ajustaran, si és el cas, estes mesures. Si durant l'execució de les obres es troben restes paleontològiques, arqueològiques o etnogràfiques, el promotor haurà de paralitzar les obres i posar el fet en coneixement de l'òrgan competent en patrimoni cultural de manera immediata, i adoptar les mesures pertinents per a la seua protecció i conservació, de conformitat amb el que es preveu en els articles 63 i 65 de la Llei 4/1998, d'11 de juny, del patrimoni cultural valencià.  
  
(15) Pel que fa a l'afecció a vies pecuàries, s'ha de garantir la seua continuïtat, i si es produïx qualsevol afecció a estes, serà d'acord amb les condicions de l'òrgan competent en la matèria segons les disposicions de la Llei 3/2014, d'11 de juliol, de vies pecuàries.  
(16) No s'ha d'instal·lar enllumenat exterior en la planta fotovoltaica, a excepció dels sistemes que requerisca la normativa vigent i dels dispositius d'il·luminació imprescindibles davant de situacions de risc. En tot cas, haurà d'incorporar criteris d'il·luminació sostenible amb els quals es reduïsca el consum energètic i es minimitze la contaminació lumínica nocturna de les instal·lacions.  
(17) Abans de l'inici dels treballs de construcció de la planta solar fotovoltaica s'ha de realitzar una prospecció prèvia per a detectar la presència de nidificació de les espècies prioritàries identificades en l'àmbit de l'actuació, i es requerirà la presència dels agents mediambientals de la zona.  
(18) S'ha de dur a terme una prospecció botànica abans de l'inici dels treballs per a identificar els exemplars existents de Limonium thiniense a fi de preservar-los i protegir-los o informar el servei competent en vida silvestre en el cas de requerir-ne la translocació.  
(19) Es disposarà de zones impermeabilitzades i d'un sistema de recollida de possibles fugues d'olis i combustibles, procedents de la maquinària i de les estructures que es generen durant l'execució de l'obra. Els residus generats es gestionaran segons la normativa vigent i mitjançant un gestor autoritzat, s'establiran les zones de recollida de residus i no es faran apilaments en zones amb pendents elevats i perillositat d'inundació.  
(20) L'ús d'aigua en la planta quedarà condicionat al fet que es dispose de subministrament per una empresa autoritzada o concessió de l'organisme de conca.  
(21) L'emissió de l'autorització administrativa de tancament definitiu de la central obligarà el promotor al desmantellament d'esta en els termes definits en el pla aportat.  
iii) Condicions al pla de vigilància ambiental  
(22) Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents.  
(23) S'haurà de definir un pla de seguiment específic de l'avifauna durant la vida útil de la instal·lació. En concret, s'analitzarà l'ús de l'espai per les aus rapaces i estepàries protegides presents en la zona, posant l'accent en les espècies catalogades per instruments de protecció i remetent els resultats del seguiment amb la periodicitat que s'acorde amb l'òrgan competent en matèria de biodiversitat.  
  
  
Segon  
D'acord amb el que es preveu en l'article 41 de la Llei 21/2013, de 9 de desembre:  
a) Publicar la present declaració d'impacte ambiental en el Diari Oficial de la Generalitat Valenciana, així com en la seu electrònica.  
b) La present declaració d'impacte ambiental no serà objecte de recurs sense perjudici dels que, si és el cas, siguen procedents en via administrativa i judicial contra l'acte pel qual s'autoritza el projecte.  
  
Tercer  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 10 d'octubre de 2023.- El director general d'Urbanisme, Paisatge i Avaluació Ambiental: Miguel Ángel Ivorra Devesa.»